ཅེས་གསུངས་པ་ལྟར།རང་གིས་སྒྲུབ་པ་དང་གཞན་ལ་ལམ་སྟོན་པ་སོགས་གང་བྱེད་ཀྱང་ཐོག་མར་ཐོས་བསམ་སློབ་གཉེར་གྱིས་གཞུང་དོན་གྱི་གོ་བ་མ་ནོར་བ་ཞིག་བཙལ་དགོས་ཏེ།རང་གིས་མི་ཤེས་ན་གཞན་ལ་སྟོན་མི་ནུས་པའི་ཕྱིར་དང༌།མ་ཤེས་པར་ཉམས་སུ་བླངས་མེད་པའི་ཕྱིར་དང༌།རང་གིས་ཇི་ཙམ་ཞིག་གོ་བ་དེ་བཞིན་དུ་ཉམས་སུ་ལེན་པས།གོ་བ་ནོར་ན་སྒྲུབ་པ་ནོར་ལ༑སྒྲུབ་པ་མ་ནོར་བ་ཡང་གོ་བ་མ་ནོར་བ་ལ་རག་ལས་པས་དགེ་བའི་བཤེས་གཉེན་ཚུལ་བཞིན་དུ་བསྟེན་ནས་བཀའ་པོད་ལྔའི་དགོངས་དོན་རིམ་གྱིས་བསླབས་ཏེ།སྒྲོ་འདོགས་ལྷག་མེད་དུ་གཅོད་པ་ཞིག་དགོས་ཤིང༌།དེ་ལྟར་མ་ཡིན་པར་སྐེད་ཞུགས་དང་ཐོད་རྒལ་ལྟ་བུ་བྱ་བ་མ་ཡིན་ནོ།།དཔེར་ན།ལྗོན་ཤིང་གི་རྩ་བ་ནས་རྩེ་མོའི་བར་དུ་རིམ་གྱིས་སྐྱེ་ཤིང་ཅིག་ཅར་རམ་གོ་རིམ་འཆོལ་ནས་སྐྱེ་བའི་གནས་མེད་དོ།།དེས་ན་གཞུང་སྔ་མ་སྔ་མ་ལ་གོ་བ་ལེགས་པར་ཆགས་པར་བྱས་ནས་ཕྱི་མ་ཕྱི་མ་རྣམས་གོ་ཇེ་སླ་ཇེ་སླར་འགྲོ་བས་དང་པོ་ཚད་མ་ལ་སྦྱངས།དེ་རྗེས་ཕར་ཕྱིན་སོགས་ལ་རིམ་གྱིས་སྦྱངས་པ་ཡིན་ནོ།།དེང་སང་བཀའ་པོད་ལྔའི་དགོངས་དོན་སློབ་ཁུལ་ཙམ་ཡང་མ་བྱས་ཀྱང༌།ཉམས་ལེན་ལ་གཞོལ་དགོས་ཟེར་བ་ཚོའི་བྱ་བ་ནི་ཉོན་མོངས་པའི་རྟ་རྒོད་འདུལ་མི་ཤེས་ཤིང་འདུལ་བའི་སྲབ་སྐྱོགས་ཀྱང་མེད་པ་ཞིག་གིས་རྟ་འདུལ་འདོད་པ་དང་འདྲ་བས་ཧ་ཅང་དགོད་བྲོ་གསུངས།ད་དུང་དཔེ་ཆ་མི་ཤེས་མཁན་དེ་ཚོས་ཕྲག་དོག་གི་དབང་གིས་གཞན་ཤེས་པ་དག་ལ་སྨོད་པ་ནི།ངན་འགྲོ་མི་བཟད་པར་ལྷུང་བའི་རྒྱུར་འགྱུར་བས་ཆེས་ཐ་ཞན་ནོ།།རང་རེའི་ཤེས་ཡོན་པའི་ཁྲོད་དུ་འདི་གནས་པའི་ཕྱིར་༧མཁས་གྲུབ་ཐམས་ཅད་མཁྱེན་པས།ཡོན་ཏན་མེད་པའི་སྐྱེ་བོ་དེ།།ཡོན་ཏན་ཅན་ལ་ལྷག་པར་སྡང༌།།ཞེས་བཀའ་བསྩལ་བ་དེ་ཤིན་ཏུ་མད་དོ།།དང་པོ་ཉིད་ནས་གང་མཐོ་མཐོ་ཞིག་ལ་བསྙེགས་ཁུལ་བྱས་ན།རང་ཕུང་རྒྱུ་ལས་འོས་མེད་དེ།དཔེར་ན་རྒན་པོ་ཞིག་སྐས་ལ་འཛེགས་ཚེ།སྐས་གདང་འོག་མ་ནས་བརྩམས་ཏེ་རིམ་གྱིས་འཛེགས་ན་བདེ་བླག་ཏུ་འཛེཊ་པར་ནུས་ཀྱི།མགྱོགས་འདོད་ཀྱི་བསམ་པས་སྐས་གདང་འོག་མ་བཞག་ནས་གོང་མར་མཆོང་ཁུལ་བྱས་ན་ས་ལ་ལྷུང་རྒྱུ་ལས་འོས་མེད་དོ།།དེར་མ་ཟད་དགག་བྱ་དེ་དང་དེ་འདྲ་གཞན་ཡང་འབྱུང་བར་གཟིགས་ནས་ཡིག་ཆ་མང་པོར།མི་རྟག་སོགས་ཀྱིས་རྒྱུད་མ་སྦྱངས་པའི་གང་ཟག་ལ་སྟོང་ཉིད་བསྟན་མི་རུང་བ་དང༌།དབང་གིས་རྒྱུད་མ་སྨིན་པའི་གང་ཟག་ལ་གསང་བ་སོགས་བསྒྲགས་མི་རུང་བ་དང༌།འོག་མ་འོག་མས་རྒྱུད་མ་སྨིན་པར་གོང་མ་གོང་མར་བཀྲི་བའི་ལམ་ནན་གྱིས་བཀག་ཅིང༌།དུས་ཕྱིས་ཤེས་ཚད་བཤད་པ་སོགས་འགལ་བ་ཡིན་ནོ།།གསུངས།དེས་ན་ཐར་འདོད་ཀྱི་གདུལ་བྱ་ཞིག་ཡིན་ཕྱིན་ཆད་གཞུང་བཀའ་པོད་ལྔ་ལ་སློབ་གཉེར་གཏིང་ཚུགས་པ་ཞིག་བྱེད་དགོས།བདག་ཅག་གི་སྟོན་པས་བཀའ་བསྩལ་བའི་ཆོས་འཁོར་རིམ་པ་གསུམ་དང༌།སྡེ་སྣོད་གསུམ་གྱི་དགོངས་དོན།སྐྱེས་བུ་གསུམ་གྱི་ལམ་གྱི་རིམ་པ།ལྟ་སྒོམ་སྤྱོད་གསུམ་བཅས་ལ་སྦྱངས་དགོས་པ་ཡིན་ནོ།།